ከ46ሺ በላይ አባወራዎችና እማወራዎች በመንደር ተሰባሰቡ
አዲስ አበባ ፣ ሐምሌ 18/2005 (ዋኢማ) – በተጠናቀቀው የበጀት ዓመት ልዩ ድጋፍ በሚሹ ክልሎች 46ሺ054 አባወራዎችና እማወራዎች በመንደር መሰባሰባቸውን የፌደራል ጉዳዮች ሚኒስቴር አስታወቀ፡፡በሚኒስቴሩ የህዝብ ግንኙነት ጽ/ቤት ኃላፊ አቶ አበበ ወርቁ ዛሬ ለዋልታ እንደገለጹት በመንደር የማሰባሰቡ ሥራ የተከናወነው በሶማሌ ፣ ቤኒሻንጉል ጉሙዝ ፣ጋምቤላና አፋር ክልሎች ውስጥ ነው፡፡እንደ አቶ አበበ ገለጻ በሶማሌ ክልል 24 ሺ 214 አባወራዎችና እማወራዎች ፣ ቤኒሻንጉል ጉሙዝ ክልል ደግሞ 7ሺ 357 አባወራዎችና እማወራዎች በመንደር የማሰባሰቡ ፕሮግራም ተጠቃሚ ሆነዋል፡፡እንዲሁም በአፋር ክልል 7 ሺ 870 አባወራዎችና እማወራዎች በጋምቤላ ክልል ደግሞ 6ሺ613 አባወራዎችና እማወራዎች በተጠናቀቀው በጀት ዓመት በፕሮግራሙ መሰባሰባቸውን ኃላፊው አስረድተዋል፡፡በአራቱም ክልሎች 63ሺ805 አባወራዎችንና እማወራዎችን ለማሰባሰብ ታቅዶ 46ሺ054 አባወራዎችንና እማወራዎችን በማሰባሰብ የእቅዱን 72 ነጥብ 2 በመቶ ማሳካት መቻሉን ኃላፊው ተናግረዋል፡፡ለሰፈራ መንደሮቹ የውሃ፣ የጤና ፣የትምህርትና ሌሎች የአገልግሎት መስጫ ቋማት የተገነቡላቸው ሲሆን ሰፋሪዎቹም ወደ ግብርና ሥራ እንዲሰማሩ በግብርና ኤክስቴሽን ባለሙያዎችና የልማት ሀይሎች እገዛ እንደተደረገላቸው ኃላፊው አስረድተዋል፡፡በመንደር የማሰባሰቡ ሥራ በፈቃደኝነት ላይ የተመሰረተ ሲሆን አላማውም የህዝቡን የኑሮ ሁኔታ ለመለወጥ፣ ፈጣንና ቀጠይነት ያለው ልማት ለማረጋገጥ እንደሆነ አቶ አበበ መናገራቸውን ዋልታ ኢንፎርሜሽን ማዕከል ዘግቧል፡፡